text: Lastbil og bus ramlet sammen på bro 
  14 februar 2012 kl. 11.25
  To større trafikuheld lukker for trafikken mod Jylland over Lillebæltsbroen.
  Det gik galt, da en bilist med trailer i formiddags tabte nogle møbler på den ny Lillebæltsbro.
  De uventede forhindringer på broen fik chaufføren af en lastbil til at bremse, men han blev så ramt bagfra af en bus, der igen blev påkørt af en bagfrakommende autotransporter.
  - Der var kun de tre chauffører i køretøjerne. De er alle kørt til sygehuset i Kolding, men der skulle ikke være nogen alvorlig personskade, siger vagtchef Lars Thede fra Fyns Politi.
  Det omfattende uheld gav en større kø på motorvejen i vestgående retning, og det gav kort efter anledning til et endnu et uheld.
  Fem eller seks biler stødte i forbindelse med køkørslen sammen ved den første afkørsel til Middelfart, og det gjorde det nødvendigt at lukke for al vestgående trafik over broen, fortæller politiet.
  